पोखरामा सुविधासम्पन्न भलिबल प्रशिक्षण केन्द्र
पोखरा रंगशालामा देशकै नमुना भलिबल प्रशिक्षण केन्द्र सञ्चालनमा आएको छ । प्रशिक्षण केन्द्रको सोमबार राखेपका सदस्यसचिव केशवकुमार विष्टले उद्घाटन गरे । 
लेखनाथ (कास्की) — पोखरा रंगशालामा देशकै नमुना भलिबल प्रशिक्षण केन्द्र सञ्चालनमा आएको छ । प्रशिक्षण केन्द्रको सोमबार राखेपका सदस्यसचिव केशवकुमार विष्टले उद्घाटन गरे ।  पश्चिमाञ्चल क्षेत्रीय खेलकुद विकास समिति र जिल्ला भलिबल संघले डेढ वर्ष लगाएर निर्माण गरेको प्रशिक्षण केन्द्र १३ रोपनी क्षेत्रफलमा फैलिएको छ । केन्द्रमा अभ्यासका लागि समेत गरी चारवटा भलिबल कोर्ट, ३ हजार दर्शक क्षमताको प्यारापिट र चेन्जिङ रुमसहितको कार्यालय भवन निर्माण गरिएको छ । सरकारले उपलब्ध गराएको ९५ लाख रुपैयाँ र स्थानीय संघसंस्थाको २५ लाख रुपैयाँ सहयोग गरी एक करोड २० लाख रुपैयाँको लागतमा प्रशिक्षण केन्द्र निर्माण गरिएको हो । अन्तर्राष्ट्रिय स्तरका प्रतियोगितासमेत आयोजना गर्न उपयुक्त यस केन्द्रमा नेपालमा हुने १३ औं सागमा भलिबल प्रतियोगिताका खेल पनि सञ्चालन गरिने बताइएको छ । क्षेत्रीयस्तरको प्रशिक्षण केन्द्रको व्यवस्थापन पनि भलिबल संघले गर्नेछ । भलिबल कोर्ट रातो माटो बिछयाएर पानी सोस्ने गरी बनाइएको छ । १० फिट उचाइको अभ्यास पर्खाल पनि बनाइएको छ । संघका जिल्ला अध्यक्ष भीम पराजुली प्रशिक्षण केन्द्र नेपालकै नमुना भएको बताउँछन् । उनी भन्छन्, ‘यत्तिको सुविधासम्पन्न प्रशिक्षण केन्द्र अरू ठाउँमा छैन ।’ प्रशिक्षण केन्द्रको ०७२ पुसमा सदस्यसचिव विष्टले नै शिलान्यास गरेका थिए ।आन्तरिक स्रोत जुटाएर निर्माण सुरु गरिएको प्रशिक्षण केन्द्र सम्पन्न गर्न ५० लाख रुपैयाँ लाग्ने अनुमान गरिएको थियो । पूर्व अन्तर्राष्ट्रिय भलिबल खेलाडी जयनारायण चौधरीले सुरुमा १ लाख २५ हजार रुपैयाँ सहयोग गरेका थिए । विभिन्न व्यक्तिबाट ८ लाख रुपैयाँ संघले संकलन गरेको थियो । जिल्ला खेलकुद विकास समितिले २ लाख रुपैयाँ र राष्ट्रिय खेलकुद परिषदले १० लाख रुपैयाँ प्रशिक्षण केन्द्र निर्माणको लागि छुट्याएको थियो । प्रशिक्षण केन्द्रको निर्माण कार्य एक वर्षभित्रै सक्ने लक्ष्य लिइए पनि गत वर्ष बजेट अभावमा रोकिएको थियो । युवा तथा खेलकुद मन्त्रालयबाट चालु आर्थिक वर्षमा ६० लाख रुपैयाँ बजेट विनियोजन भएपछि निर्माण कार्यले पुन: गति लिएको थियो । उनले स्थानीय तहको निर्वाचन हालै सम्पन्न भएकाले पोखरा लेखनाथ महानगरमा अन्तरवडा मेयर कप भलिबल प्रतियोगिता योजना गर्ने सुनाए । ‘हामीसँग प्रशस्त पूर्वाधार भएपछि प्रतियोगिता गर्न कुनै अप्ठेरो हुँदैन,’ उनले भने । प्रशिक्षण केन्द्रमा विभिन्न संघसंस्थाले भलिबल प्रशिक्षण र प्रतियोगिता गर्न सक्नेछन् । क्लबस्तरीय, विद्यालयस्तरीय, संघसंस्थास्तरीय भलिबल प्रतियोगिता गर्न प्रशिक्षण केन्द्र उपयुक्त थलो बन्ने अध्यक्ष पराजुलीको विश्वास छ । खेलाडीलाई प्रशिक्षण दिन संघले पूर्व राष्ट्रिय भलिबल खेलाडीलाई प्रशिक्षकको रूपमा खटाउने जनाएको छ ।प्रशिक्षण केन्द्रमा दैनिक ६० जनाले नियमित भलिबल प्रशिक्षण गर्न सक्छन् । प्रशिक्षण केन्द्रको व्यवस्थापनमा मासिक ३० हजार रुपैयाँ लाग्ने अनुमान संघले गरेको छ । व्यवस्थापन खर्च धान्न संघले पश्चिमाञ्चलको क्षेत्रीय समूह र जिल्लाका खेलाडीबाहेक अन्यसँग सामान्य शुल्क लिने भएको छ । भलिबलको ‘हब’ पश्चिमाञ्चलमा उत्कृष्ट खेलाडी उत्पादन गर्ने लक्ष्यसहित प्रशिक्षण केन्द्र निर्माण गरेको क्षेत्रीय खेलकुद विकास समिति अध्यक्ष खगराज पौडेल बताउँछन् । भलिबलले राष्ट्रिय खेलको मान्यता पाएकाले पनि खेल गतिविधि बढ्ने उनको अनुमान छ ।‘पहिले गाउँ–गाउँमा थुप्रै प्रतियोगिता हुन्थे,’ पौडेलले भने, ‘अहिले सुस्ताएको जस्तो देखिएको छ । सुस्ताएको भलिबललाई पुन: उठाउन प्रशिक्षण केन्द्र सहयोगी बन्नेछ ।’ पोखरा रंगशालामा एउटा मात्रै कोर्ट हुँदा ठूला साना गरी वार्षिक एक दर्जन प्रतियोगिता हुन्छन् । प्रशिक्षण केन्द्र सुरु भएपछि प्रतियोगितामा पनि वृद्धि हुने अपेक्षा गरिएको छ । क्षेत्रीय खेलकुद विकास समितिले पोखरा रंगशालाभित्र १९ लाख रुपैयाँमा सुविधासम्पन्न मिडिया सेन्टर निर्माण गरी सोमबारदेखि नै सञ्चालनमा ल्याएको छ ।-१३ रोपनी क्षेत्रफल -सरकारको ९५ लाख र स्थानीय संघसंस्थाको २५ लाख गरी एक करोड २० लाख लागत-चार वटा भलिबल कोर्ट-३ हजार दर्शक क्षमताको प्यारापिट-चेन्जिङ रुमसहितको कार्यालय भवन 